Rikhotso, Rhandzavanhu Harris (2013-12)
AFRIKAANSE OPSOMMING: Die Gemeenskapsontwikkelingswerkers Program (GOWP) is 'n strategiese beleidsintervensie deur die regering om uitdagings met betrekking tot dienslewering aan gemeenskappe aan te spreek. Die doel van die GOWP is om hindernisse tot dienslewering aan gemeenskappe uit die weg te ruim, en die program is binne die plaaslike regering gesetel. Misverstand oor die doel daarvan kom dikwels onder belanghebbendes voor vanweë die veronderstelling dat die program bedoel is om dienste soos die voorsiening van water, elektrisiteit en ander maatskaplike dienste te lewer. In wese is die GOWP bedoel om kommunikasie tussen die regering en gemeenskappe te bewerkstellig om te verseker dat dienste doeltreffend en effektief gelewer word. Uitdagings vir die Plaaslike Munisipaliteit van Makhado staan in verband met die gebrek aan inisiatiewe om infrastruktuur in stand te hou, insluitend goed befondste uitbreidingsplanne. 'n Massiewe agterstand van infrastruktuur en dienste bestaan steeds op die gebied van water en sanitasie, kragvoorsiening, behuising en sosiale sekerheid. Indien hierdie probleem met betrekking tot infrastruktuur en toegang tot dienste nie voldoende aangespreek word nie, sal die implementering van die GOWP geen sukses behaal nie. Dit is dus van uiterste belang dat die regering, in geheel, en met die samewerking van die private sektor, 'n omvattende program ontwikkel wat die gemeenskap deur middel van openbare en private inisiatiewe mobiliseer. Die doel van die huidige studie was om die uitdagings waarvoor gemeenskapswerkers met die implementering van die gemeenskaps- ontwikkelingswerkers program in die Plaaslike Munisipaliteit van Makhado te staan kom, te ondersoek. 'n Kwalitatiewe navorsingsplan is vir die studie gebruik. 'n Oorsig van die literatuur, fokusgroep en onderhoude is gebruik, met gestruktureerde vrae wat binne die raamwerk van die studie geformuleer is. Die vrae was bedoel om 'n respons tot die navorsingsvraag oor die uitdagings wat deur die gemeenskapsontwikkelingswerkers met die implementering van die GOWP in Makhado ondervind word, te fasiliteer. Een van die aanbevelings van die studie is dat die GOWP by die planne en begroting van die Plaaslike Munisipaliteit van Makhado geïntegreer moet word om die onderhoubaarheid van die program te verseker en dat die gestelde doelwitte bereik word. Wanneer dit geskied, sal dit moontlik wees om te sê dat:  Die instelling van die gemeenskapsontwikkerlingswerkers behaal sukses ten opsigte van die uitdagings van dienslewering binne die Gemeenskapsontwikkelingswerkers program.  Die uitdagings aan gemeenskapsontwikkelingswerkers in die munisipaliteite word deur die effektiewe implementering van die GOWP oorkom. Indien die GOWP ten volle in die Makhado Munisipaliteit geïmplementeer kan word, kan die probleem rondom dienslewering binne 'n redelike tydperk opgelos word. Dit is dus belangrik dat 'n onderneming soos die program vir die gemeenskapsontwikkelingswerkers behoue bly as 'n inter-regeringsprojek wat die vennootskap tussen mense en die regering ondersteun.
Please refer to this item in SUNScholar by using the following persistent URL: http://hdl.handle.net/10019.1/85656